- Jeg vil med det samme understrege, at det er min klare opfattelse, at de oplysninger, jeg gav på det pågældende samråd, var både korrekte og fyldestgørende.

Sådan lyder det fra statsminister Lars Løkke Rasmussen (V) på et nyt samråd i Folketingets miljø- og fødevareudvalg her til eftermiddag om hans relation til de såkaldte kvotekonger.

Statsministeren gav fyldestgørende, men ikke udtømmende oplysninger på det tidligere samråd, siger han og afviser bestemt, at det skulle påvirke den førte politik.

- Svaret er helt entydigt 'nej', siger Løkke på spørgsmålet om, hvorvidt det på nogen måde påvirker statsministeren eller regeringens politik.

Samrådet er indkaldt af fiskeriordførerne fra rød blok på baggrund af flere ugers skriverier i medierne - særligt i Ekstra Bladet.

Avisen har blandt andet afdækket, hvordan statsministeren har deltaget i en firmafest hos storfiskeren John-Anker Hametner Larsen i Aarhus, og har modtaget en gave af samme.

Læs også : Lars Løkke til nytårskur i Thyborøn: Jeg har ingen relation til kvotekonger

Det har fået oppositionen til at undre sig, fordi Lars Løkke Rasmussen på et samråd i november svarede således:

- Jeg vælger at overhøre denne her mærkelige insinuering om, at jeg skulle kende kvotekonger, og jeg ved ikke, hvad der gemmer sig bag den upassende bemærkning, svarede han dengang Socialdemokratiets fiskeriordfører, Simon Kollerup.

Løkke: Privat relation er ikke relevant

Siden har det vist sig, at statsministeren altså kender mindst én af disse storfiskere - også kaldet kvotekonger. Men Løkke afviser, at det er relevant.

- I samrådet den 9. november kom der nogle antydninger af, at jeg havde relationer til såkaldte kvotekonger og som på den ene eller anden måde skulle være styrende for mit virke som statsminister. Jeg opfattede de antydninger som henvisning til en helt konkret fisker, og jeg forklarede derfor, hvordan jeg havde lært den pågældende at kende, svarer han i samrådet.

- Med hensyn til mit personlige kendskab til kvotekonger, så opfattede jeg de gentagne spørgsmål som en underforstået henvisning til en konkret fisker fra Thyborøn. Som sagt har jeg relationer til mange mennesker, og der har i hvert fald ikke været tale om en relation mellem mig og den pågældende, eller andre fiskere for den sags skyld, der på nogen måde har været styrende for mit virke som statsminister.

- Og det var sådan set mig selv, der valgte at fortælle, hvordan jeg lærte vedkommende at kende. Så jeg har ikke på nogen måde lagt skjul på, at jeg kender den pågældende, og hvordan vi kender hinanden. Tværtimod. Jeg bragte det selv op, siger han.